
«Vi legger ikke om politikken,

vi legger om retorikken»

KETIL SOLVIK-OLSEN


Takk til høyresiden for at dere viste meg hvor dyktige dere er til å anvende språket til deres fordel – og hva dere gjør. Takk til de tusentalls sosialdemokrater og fagforeningsaktive som jeg har truffet på møter og forelesninger, der jeg har pratet om ordets makt i politikken. Takk for deres uregjerlige vilje til å skape et bedre samfunn, og for alle kloke spørsmål. Vår bevegelse har gjort det før og kan gjøre det igjen. Det gjelder bare å våge å snakke fra hjertet så også andre kan se hva vi står for: at vi vil skape et samfunn som gir like muligheter til alle og virkeliggjør menneskers likeverd.

Sara Gunnerud

Mange har bidratt med hjelp og gode innspill i arbeidet med boka – flere enn som kan nevnes her. En særlig takk til Helle Cecilie Palmer, Trine Jansen, Nina Moe og Cecilie Holtan i Res Publica, Trygve Svensson og Martin Grüner Larsen for innspill og eksempler, særlig om republikanere og framing, André Nerheim for nyttige tilbakemeldinger og Rina Brunsell Harsvik for innspill, inspirasjon og mange diskusjoner om politikk, retorikk og kommunikasjon.

Wegard Harsvik

KAMPEN OM ORDENE

Det pågår en strid i samfunnsdebatten, der ord er våpen. Striden handler om hvem som får sette agendaen, definere samfunnsproblemene og hva politikere kan gjøre med dem. Den som får bestemme hva den offentlige debatten skal handle om, og på hvilke vilkår debatten foregår, har et stort overtak. Ord har makt i politikken.

Språk kan brukes for å vinne oppslutning for en agenda, men kan også brukes for å skjule motiver hos aktørene i samfunnsdebatten og gjøre det vanskeligere for innbyggerne å stille de folkevalgte til ansvar.

Mange av de teknikkene som brukes er manipulerende. Det er en del av forklaringen på at høyresiden har lykkes med å flytte sine posisjoner framover i de siste tiårene – kanskje aller mest i Sverige, men også i Norge. Men det er altfor enkelt å tro at dette handler om en høyreside som har lurt til seg makten ved hjelp av god kommunikasjon. Høyrepartiene og deres omland bruker språket på en bevisst måte, er dyktige i det de gjør og kommuniserer slik at de når fram til og får med seg folk. Det kan man lære av.

I arbeiderbevegelsen bruker vi ofte et språk som gjør det vanskeligere å nå fram til folk og få gjennomslag. Vi hører ofte tekniske og byråkratiske ut. Dessuten har vi en overdreven tro på at fakta og statistikk er tilstrekkelig for å vinne gehør. I virkeligheten er vi mennesker gjerne langt mindre styrt av den klare fornuft enn vi liker å tro – ofte er det i stedet gjennom å vekke følelser og appellere til et ønske om rettferdighet at man overbeviser velgere.

Dette burde kanskje i utgangspunktet være enkelt. Men realiteten er at svært mye av venstresidens politiske argumentasjon kun snakker til en idé om hva som er vår rasjonelle bevissthet, og unnlater å aktivisere hele mennesket.

Dermed får ikke arbeiderbevegelsen så stort gjennomslag i samfunnsdebatten som vi kunne ha fått, dersom språket hadde blitt brukt på en bedre måte.

Dette er først og fremst en politisk bok, en slags håndbok i politisk kommunikasjon. Samtidig er den bygd på en faglig, språkvitenskapelig grunnmur. Sara Gunnerud er språkkonsulent av yrke og utdanning, og står for de faglige analysene og den svenske konteksten. Hun er forholdsvis ny i det svenske sosialdemokratiet, og kom i 2008 inn i et parti som var svært opptatt av hva de «nye Moderatene» gjorde med det politiske språket. Da innså hun at hennes språkvitenskaplige kunnskaper kunne brukes på det politiske språket, og forklare hva som hadde skjedd, og hvorfor høyresiden hadde lykkes så godt. Hun begynte å skolere svenske sosialdemokrater om språkets betydning i politikken, og ga i 2014 ut boka Ordens makt i politiken (Katalys 2014). Wegard Harsvik har oversatt og tilpasset Saras bok til en norsk politisk kontekst, og lagt til nye avsnitt, blant annet om hvordan høyresiden strategisk bruker personkarakteristikker. Wegard har jobbet i fagbevegelsen siden 1997, avbrutt av politiske oppdrag i både den første og den andre regjeringen Stoltenberg – der han var politisk rådgiver i Kunnskapsdepartementet, statssekretær i Helse- og omsorgsdepartementet og i Kulturdepartementet.

Wegard og Sara ble kjent med hverandre i forbindelse med Wegards arbeid med boka Blåkopi (Res Publica 2013). Sara ga verdifulle innspill til hvordan den svenske høyresidens arbeid med språk og ord var avgjørende for suksessen. Boka du nå leser er altså en versjon av Saras bok, tilpasset norsk politisk virkelighet, med nye eksempler og analyser som utfyller den svenske versjonen. Samtidig er mange svenske eksempler beholdt fordi de illustrerer allmenngyldige poenger om språk og ordbruk, uavhengig av land og partier.

For å nå fram til flest mulig – både med og uten akademisk utdanning – er språket og tilnærmingen bevisst popularisert. De vitenskapelige begrepene og analyseredskapene som er brukt, er i liten grad redegjort for i detalj. Det ville gjort boka mindre tilgjengelig for mange som er i våre viktigste målgrupper – fagbevegelsen, politisk engasjerte i partier vi kan kalle progressive eller sentrum-venstre og alle som er opptatt av en god og ærlig offentlig debatt. I referansene i fotnotene finnes henvisninger for den som vil dykke dypere inn i problemstillingene.

I den situasjonen vi står oppe i her i Norge er det maktpåliggende å skaffe seg og spre kunnskap om hvordan det politiske språket fungerer. Vi har det mest høyrevridde Stortinget noensinne og den mest høyreorienterte regjeringen siden krigen. Denne høyresiden ønsker å bruke sin makt til å forandre samfunnet, og har gått i gang med å endre Norge på viktige områder. Fagbevegelsen og arbeidsmiljøloven skal svekkes, forskjellene vokser og vår felles velferd og offentlige tilbud kommersialiseres. Det er ikke tvil om at språk er et viktig redskap for høyrepartiene i dette prosjektet. Det er selvsagt en helt legitim del av det politiske arbeidet å bruke språket bevisst og målrettet, og det er grunn til å være imponert over den samlede høyresidens profesjonalitet i så måte. Det betyr at vi på sentrum-venstresiden må skjerpe oss. Men det betyr også at media bør spørre seg om de gjennom ukritisk å benytte høyrebegrepene lar seg bruke til å fremme en politisk agenda. Det handler også om kvaliteten på den offentlige samtalen. Språk bør brukes til å diskutere uenigheter og problemer, og ikke til å tilsløre forskjeller.

Oslo og Stockholm, 05.08.2015

Sara Gunnerud

Wegard Harsvik



Siden vi lanserte Ord er makt har interessen vært gledelig stor. Vi har holdt et hundretalls foredrag, sammen og hver for oss, over hele landet. Når de to opplagene på 2000 bøker nå er borte, forteller det om et behov for en bok som beskriver og forklarer det politiske språket. Til denne utgaven har vi laget et nytt kapittel, der vi ser nærmere på Donald Trump. Det er skrevet mange, både kloke og mindre kloke, analyser om hvorfor det til slutt gikk som det gikk.1 Rasisme, økonomisk og sosial håpløshet i det såkalte rustbeltet, kvinneforakt, FBIs epostgransking i valgkampinnspurten, fagbevegelsens manglende entusiasme for Clinton, Republikanernes mange hindringer for at minoriteter og fattige skal kunne stemme, forholdet til Kina og internasjonale handelsavtaler og russisk innblanding. Som vanlig i valg avgjort av små marginer, er det nok mange faktorer som har spilt inn på det endelige resultatet.

Det som uansett er sikkert er dette: Donald Trumps måte å kommunisere på, hans bruk av ord og språk har vært så overbevisende at han samlet nok velgere til å vinne valget. I det siste kapitlet i denne nye utgaven av boka ser vi nærmere på hvordan Trump fikk dette til.

Oslo og Stockholm, 20.03.2017

Sara Gunnerud

Wegard Harsvik


TRYGT, FLEKSIBELT OG FAMILIEVENNLIG…

Arbeidsminister Robert Eriksson fra Fremskrittspartiet presenterte rett før sommerferien 2014 den blåblå Høyre- og Fremskrittspartiregjeringens forslag til endringer i arbeidsmiljøloven.2 Sjelden eller aldri har honnørordene vært stablet tettere enn i regjeringens pressemelding og statsrådens filmsnutt tilpasset for sosiale medier. Forslagene var «moderne», «tidsriktige», «trygge», «familievennlige», «moderate» og innebar bare en aldri så liten «oppmykning» av dagens bestemmelser. Det var ingenting i hans framstilling som ga inntrykk av at dette var særlig kontroversielle forslag, eller som pekte fram mot den massive motstanden forslagene ville møte. Om noen rent tilfeldig hadde ramlet inn på Erikssons direkteoverførte presentasjon på nettet, ville det framstått så smått ubegripelig at disse forslagene litt over et halvt år senere skulle føre til de største arbeidstakerprotestene og den største streiken i moderne norsk historie.

Erikssons pressekonferanse var selvsagt ikke første gang slike endringer ble presentert som en «oppmykning». Men denne ordbruken var helt fraværende forrige gang de borgerlige ville endre arbeidsmiljøloven. I Dagfinn Høybråtens argumentasjon fra 2005 var også endringene pakket inn i de edleste motiver om inkludering og arbeidervern.3 Men noen «oppmykning» var det ikke snakk om.

De senere årene har høyresiden i Norge systematisk jobbet med språk og retorikk. De har skjønt at dersom man vinner kampen om språket, er sjansene gode for at man også vinner fram med løsningene. I Dagsavisen 4. november 2013 vises det til ulike syn på forslagene fra den nye regjeringen om «oppmykning av arbeidsmiljøloven». 4 NHO var tilhengere av denne oppmykningen fordi de var opptatt av fleksibilitet, mens LO var motstandere. Men premissene for saken var allerede lagt ved presentasjonen av saken. Det handlet ikke om å svekke loven eller gjøre jobbtryggheten dårligere for arbeidstakere i Norge, men om å gjøre en lov «mykere». Dagsavisen er ikke alene – i Kveldsnytt 7. oktober 2014 hadde for eksempel NRK et bredt innslag der de konsekvent betegnet forslagene som «oppmykning». Aftenposten skriver 26. mars 2015 om fagbevegelsens motstand mot «oppmykning av regler om midlertidige ansettelser».5 Dermed havner fagbevegelsen og partiene på venstresiden i en situasjon der de må være mot noe som for folk flest høres ganske positivt ut.

I søketjenesten Atekst kan man tydelig se hvordan høyresidens nyord har tatt seg inn i debatten om for eksempel arbeidsmiljøloven. Betegnelsene «oppmykning» og «myke opp» om endringer i arbeidsmiljøloven ble brukt mindre enn ti ganger mellom 2006 og 2011. Fra og med lokalvalgåret i 2011 og til stortingsvedtaket i 2015 økte det til over 200.6 Den tendensen finner vi også i bruken av en mer «fleksibel» (fra et titalls ganger til over 400) og en mer «moderne» (fra circa 30 til nærmere 300) arbeidsmiljølov i samme tidsperiode.

Reklamemannen og samfunnsdebattanten Ingebrigt Steen Jensen fikk i starten av 2015 raskt både tilslutning og oppmerksomhet rundt sitt initiativ til en kampanje han kalte «NEI til salg av Norge». Det var en reaksjon på den blåblå regjeringens ønske om å selge hele eller deler av statens eierandeler i viktige næringer, virksomheter og bedrifter.7 Steen Jensen ble av enkelte kommentatorer på høyresiden kritisert for å være for lite opptatt av fakta. I den borgerlige avisen Aftenposten uttrykte man i stedet et klart «Nei til føleri om Norge».8 Ingebrigt Steen Jensen «er en stor tom tønne»,9 kunne Jon Hustad – en annen av høyredebattantene – forkynne, med et godt eksempel på hvordan politiske spørsmål gjøres om til personkarakteristikker.

Men Steen Jensen var selvsagt meget bevisst da han tok til orde mot et «skjebnesvangert nyttårssalg på folkets felleseie». Og at dette selvsagt også handler om følelser, verdier og evnen til å formidle det til befolkningen. Han oppsummerer treffende hva som kreves for å vinne igjennom i samfunnsdebatten:


Følelser er utrolig viktige, og må ikke oppleves som mindre verdifulle enn regnestykker. […] Sterke følelser som mange deler skal man ikke latterliggjøre eller kimse av. Det er sterke følelser som ligger bak mye av det folk ser på som verdifullt; lokalsamfunnet, kirken, fotballaget. […] Skal man nå ut til folket og røre og bevege ting, må man aldri tro at følelser er en uting.10



Dette er helt grunnleggende i all politisk kommunikasjon. Den norske høyresiden har på dyktig vis gått fra å snakke om «Mer igjen for pengene» til å løfte fram «Mennesker – ikke milliarder». Vi på venstresiden i Norge bør i stedet for å bare kritisere høyresidens virkemidler, lære oss å synliggjøre og aktivisere de verdiene vårt politiske budskap er bygd på. Vi må møte retorikken fra høyresiden når den spiller på verdier. Om vi gjør dette, vil det styrke oppslutningen rundt sakene våre.

